Ronaldo om kneet: - Det er helt fint
Ronaldo har slitt med sitt venstre kne den siste tiden, og det vakte oppsikt da han måtte forlate Portugals trening torsdag. Laget er trolig avhengige av 29-åringen om de skal komme langt i fotball-VM i Brasil. Etter først å ha fleipet, skrevet autografer og hilset på banestormende supportere, måtte Portugal-stjernen ise ned kneet etter en kort økt på mellom 15 og 20 minutter på feltet. Tilsynelatende var det en bekymret Ronaldo som vinket til de 10.000 menneskene som hadde møtt opp til treningen. Men tidlig fredag morgen norsk tid sier Ronaldo selv at skaden ikke er alvorlig. På spørsmål fra portugisisk presse, svarer han følgende om kneet. - Det er helt fint. Det skal være en senebetennelse som har gitt Ronaldo problemer den siste tiden.I Portugals generalprøve mot Irland, spilte angriperen en drøy time. På torsdagens trening holdt han seg stort sett unna ballen før han ga seg. Ronaldo har tre dager på seg på å bli helt god i kneet. Portugal VM-åpner mot Tyskland på mandag. - Jeg kommer til å bli klar, det lover jeg, sa Ronaldo da. Også João Moutinho har måttet svare på spørsmål om Ronaldos helse. - Helt siden han begynte å trene med oss, har han vært 100 prosent klar som resten. Alt er bra med ham, men han tar noen forholdsregler. Det er det flere som gjør. Det var flere som brukte is etter treningen. Det er ingenting å bekymre seg for, sa Moutinho om lagkameraten etter torsdagens trening. Konkurranse:Delta i VGs VM-konkurranse - vinn billetter til Norge - Italia
Cristiano Ronaldo (29) friskmelder seg selv og slår fast at han blir spilleklar til Portugals første VM-kamp.